Nicuşor Dan: Dacă ar fi să pariez, aş paria că nu se retrage Piedone, dar nu pot exclude varianta. Exclud retragerea lui Firea
Data publicării:
Primarul general al Capitalei, Nicușor Dan, nu crede că Cristian Popescu Piedone, candidat PUSL, se va retrage din cursa pentru alegerile locale din 9 iunie, dar spune că „nu poate exclude” acest scenariu. În schimb, spune că e exclusă retragerea Gabrielei Firea, fost primar și candidata social-democraților, relatează News.ro.
Nicuşor Dan a fost întrebat, sâmbătă, la Prima TV, cum se simte intrând pentru prima oară ca favorit într-o competiţie electorală.
„Să ştiţi că aveţi dreptate. În urmă cu patru ani, totuşi, partidele care mă susţineau aveau împreună voturi mai multe decât PSD-ul şi atunci, chiar dacă la început aveam un decalaj de notorietate, părea că suportul pe care îl am deja mă face favorit şi chiar înainte ca sondajul să mă dea favorit casele de pariuri mă dădeau favorit, dar nu chiar de la început”, a spus Nicuşor Dan.
El a mai fost întrebat dacă se simte favorit în momentul de faţă.
„Nu, mai sunt câteva săptămâni. E o chestiune de mobilizare, sondaje, ştiţi cum sunt, informaţia de moment, ele sunt foarte aproximative, în niciun caz... Şi mai ales bazinul PSD, pe care îl împart în momentul ăsta Cristian Popescu Piedone şi Gabriela Firea, e un bazin foarte consistent, oricând pot să plece voturi de la unul către celălalt şi atunci suntem departe de a... Evident, e ceva ce mă avantajează, numai că, dacă unul dintre ei pare că are mai multe şanse, e posibil ca mulţi oameni din bazinul PSD stânga să meargă către el”, a explicat primarul Capitalei.
Referitor la retragerea lui Piedone din cursă, Nicuşor Dan a spus: „Aş zice mai degrabă că nu se va retrage. Dacă ar fi să pariez, aş paria că nu se retrage, dar nu pot să exclud varianta asta”.
El exclude însă o retragere a Gabriela Firea.
„Pe asta o exclud pentru că ăsta e motivul pentru care dânsa a intrat, ca să tragă lista... Adică, ca să o luăm de la început, a fost un imperativ naţional pentru PSD-PNL să vină şi cu suprapunerea şi cu lista de candidaţi comuni. Au ales un candidat comun care părea ok. S-a văzut că el nu performează şi, mai mult, trage în jos şi lista de consilieri generali şi mai ales lista la europarlamentare, fiind alegerile suprapuse, şi atunci s-a luat decizia asta logică din perspectiva celor două partide să vină cu candidaţi comuni care să maximizeze scorul partidelor”, a spus Nicuşor Dan.
Edilul a mai fost întrebat cum a trăit ca politician şedinţa de 14 ore a coaliţiei de guvernare în care s-a decis ca Gabriela Firea şi Sebastian Burduja să intre în cursa pentru Primăria Capitalei.
„Nu mai ţin minte. Peste zi am fost în primărie, după care m-am dus acasă, m-am jucat un pic cu copiii şi m-am culcat. Nu am avut mari... Am văzut-o, bineînţeles, a doua zi dimineaţa am intrat pe internet ca să văd ce s-a întâmplat”, a spus Nicuşor Dan.
El spune că, dacă iniţial decizia coaliţiei de a renunţa la candidatul comun la Primăria Capitale a părut o decizie surprinzătoare, s-a dovedit totuşi o decizie corectă, în condiţiile în care candidatul ales nu a fost „convingător”.
„Nu mai puteau să repete experienţa încă o dată. Şi nu există oameni cu notorietate care ar vrea să intre în politică. Şi dacă voiau să aibă un candidat comun dintre cele două partide, aveau aceeaşi problemă de la început, că PSD-ştii nu votau un PNL-ist, PNL-iştii nu votau un PSD-ist”, a mai spus Nicuşor Dan.
Primarul Capitalei crede că şi simpatizanţii PNL îl vor vota, „ca să nu iasă Piedone sau Gabriela Firea”.
„Evident că în 2020 eu am fost votat de un public USR-ist şi de un public PNL-ist împreună, în general de un public de dreapta. Domnul Burduja se adresează acestui public, este un membru PNL. Eu am speranţa că chiar dacă simpatizanţi PNL cred că domnul Burduja e mai bun decât mine, pe chestiunea votului util, că deja avem un exerciţiu cu toţii pe alegeri într-un singur tur, mă vor vota pe mine ca să nu iasă Piedone sau Gabriela Firea”, a afirmat Nicuşor Dan.
Nicuşor Dan se declară dispus să formeze o majoritatea în Consiliul General care să includă şi PNL.
„Desigur, eu îmi doresc foarte mult, pentru că majoritatea asta, aşa cum a fost cu USR, PNL, PMP, a funcţionat foarte bine. Probabil că dumneavoastră v-aţi plictisit în mandat, n-aţi găsit mari scandaluri”, a explicat Nicuşor Dan.
El a adăugat că nu şi-ar dori să devină primar general fără să aibă o majoritate stabilă.
„Eu nu vreau să ajung în situaţia asta şi cred că nimeni nu vrea, cred că nici ei nu vor. Adică, tot timpul în politică trebuie să te uiţi la ce vor oamenii. Oamenii nu vor un război permanent, vor ca problemele lor să fie rezolvate şi atunci o să vedem care o să fie configuraţia după alegeri, trebuie să avem o majoritate cât de cât stabilă şi majoritatea presupune nişte împărţiri de atribuţii, e ceva firesc”, a spus Nicuşor Dan.
Întrebat dacă a negociat cu USR o funcţie de viceprimar, el a răspuns: „Nu, în momentul ăsta, numai că e evident şi pentru ei, adică pentru USR, Forţa Dreptei, PMP, că ei sunt împreună acum, şi pentru Reper, dacă vor intra în Consiliul General, e evident că vor face parte din majoritate”, a subliniat primarul Capitalei.